Ekonomie: Donker prentjie gesketsPres. Cyril Ramaphosa. Foto: GCIS Dit wil voorkom asof talle hekkies die Suid-Afrikaanse ekonomie steeds in die gesig staar voor dit werklik aan die gang gaan kom. Beide die Wêreldbank en Fitch Solutions Macro Research het ŉ donker prentjie vir die land se ekonomiese groei geskets. Fitch Solutions is ŉ filiaal van die graderingsmaatskappy Fitch Ratings. Laasgenoemde, saam met Standard & Poor’s Global het Suid-Afrika se kredietgradering tot rommelstatus verklaar. Dit was ná oudpres. Jacob Zuma se laaste kabinetskommeling waar hy Pravin Gordhan die trekpas gegee het as minister van finansies sowel as sy destydse adjunkminister Mcebisi Jonas. Volgens Fitch Solutions sal die ekonomie teen ŉ slakkepas in 2019 herstel. Boonop waarsku die maatskappy dat beleidsonsekerheid tot ná die 2019-verkiesing sal heers. Beleidonsekerheid, soos die onsekerheid oor die Mynbouhandves, word uitgewys waarom die ekonomie teen sy huidige pas voortploeter. Die ekonomie het in die eerste helfte van vanjaar in ŉ tegniese resessie verval. Menings is uitgespreek dat dit die gevolg van Zuma se presidentskap was. Fitch Solutions voorspel dat ekonomiese groei vanjaar verder kan verlangsaam. Die maatskappy skryf dit toe aan ŉ daling in die landbousektor se bydrae en styging in inflasie. Dit voeg by dat groei-vooruitsigte in 2019 effens kan herstel. Die maatskappy het sy groeivooruitsigte vir vanjaar van 1,3% tot 0,7% halveer. Die maatskappy het ook sy vooruitsigte vir 2019 afwaarts aangepas. Dit sê groei kan met 1,7% styg pleks van die verwagte 2,1% wat aanvanklik voorspel is. Dit sê druk in die landbousektor sal afneem wat die herstel in die belangrike bydraer tot bruto binnelandse produk kan ondersteun. President Cyril Ramaphosa(Oktober 2018) Foto: Kopano Tlape/GCIS In die verslag, wat gister uitgereik is, sê Fitch, ofskoon die regering deurdagte stappe geneem het om die ekonomie ŉ hupstoot te gee met sy stimuluspakket om versekering aan beleggers en plaaslike sakelui te gee, politieke onsekerheid voor die verkiesing wel kaarte deurmekaar kan krap. Die maatskappy het bygevoeg dat eksterne faktore ook die land se ekonomiese groei kan beduiwel. Drie van die faktore, stygende ruoliepryse, die wisselkoers wat die Amerikaanse dollar bevoordeel het en Amerika se handelsoorlog met China, het die land vanjaar hard geslaan. Fitch se verslag het net ŉ dag ná die Wêreldbank gewaarsku dat president Cyril Ramaphosa se ekonomiese stimuluspakket ŉ beperkte effek op die land sal hê. Ramaphosa het die plan verlede maand aangekondig nadat die tweede kwartaal se ekonomiese groei ook negatief was en die land in ŉ tegniese resessie gedompel het. Ramaphosa se plan sluit in werkskepping, infrastruktuurbesteding en beleggings in munisipale infrastruktuur. Fitch Solutions sê die politieke omgewing en diskoers in aanloop tot die verkiesing kan moontlik alles beduiwel. Intussen het die Wêreldbank in sy jongste verslag aangedui dat Suid-Afrika se ekonomiese groeikoers vanjaar en volgende jaar papper kan wees. Dit sê in sy verslag dat Ramaphosa se stimulusplan nie juis die land sal bevoordeel nie. Die bank se groeivooruitsig vir vanjaar is 1% teenoor sy aanvanklike 1,4%. Dit is effens hoër as die Suid-Afrikaanse Reserwebank se groeivooruitsig. Die groei vir 2019 is van 1,8% tot 1,3% aangepas.